O‘zbekiston Respublikasi Hukumatining ayrim qarorlariga o‘zgartirish va qo‘shimchalar kiritish to‘g‘risida (O‘zbekiston Respublikasi Prezidentining “Alkogolli mahsulotlarni ishlab chiqarish va sotish samaradorligini oshirishga doir qo‘shimcha chora-t

O‘zbekiston Respublikasi Prezidentining “Alkogolli mahsulotlarni ishlab chiqarish va sotish samaradorligini oshirishga doir qo‘shimcha chora-tadbirlar to‘g‘risida” 2006-yil 7-noyabrdagi PQ-505-son qaroriga muvofiq Vazirlar Mahkamasi qaror qiladi:
 1. O‘zbekiston Respublikasi Hukumatining ilovaga muvofiq ayrim qarorlariga o‘zgartirish va qo‘shimchalar kiritilsin. 
 2. Vazirlar Mahkamasining “Alkogolli va tamaki mahsulotlariga aksiz markalarining yangi namunalarini joriy etish to‘g‘risida” 2004-yil 4-fevraldagi 54-son qarori (O‘zbekiston Respublikasi QT, 2004-y., 2-son, 9-modda) o‘z kuchini yo‘qotgan deb hisoblansin. 
 3. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S. Azimov zimmasiga yuklansin. 
 1. Vazirlar Mahkamasining 1996-yil 14-avgustdagi 285-son qarori bilan tasdiqlangan O‘zbekiston Respublikasida chetdan keltiriladigan va respublikaning o‘zida ishlab chiqariladigan tamaki mahsulotlari va spirtli ichimliklarga aksiz markalari qo‘llash tartibi to‘g‘risidagi nizomda (O‘zbekiston Respublikasi QT, 1996-y., 8-son, 24-modda): 
 a) 8-bandning birinchi xatboshi quyidagi tahrirda bayon qilinsin: 
 “8. Aksiz markalari majburiy tartibda markalanishi zarur bo‘lgan mahsulotlarni ishlab chiqaruvchi va chetdan keltiruvchi xo‘jalik yurituvchi subyektlarning buyurtmanomalari bo‘yicha, buyurtmanomalarda tegishli ravishda mahalliy ishlab chiqaruvchilar uchun — joylardagi Davlat soliq inspeksiyasi, import qiluvchilar uchun — Davlat bojxona qo‘mitasi tomonidan:
 alkogolli mahsulotlar mahalliy ishlab chiqaruvchilariga — buyurtma berilayotgan aksiz markalari miqdori nominal qiymatining 50 foizi to‘langanligi; 
 tamaki mahsulotlari mahalliy ishlab chiqaruvchilariga — buyurtma berilayotgan aksiz markalari miqdorining nominal qiymati to‘liq to‘langanligi; 
 alkogolli mahsulotlarni import qiluvchilarga — buyurtma berilayotgan aksiz markalari miqdorining nominal qiymati to‘liq hajmda hamda aksiz solig‘ining 50 foizi to‘langanligi; 
 tamaki mahsulotlarini import qiluvchilarga — buyurtma berilayotgan aksiz markalari miqdorining nominal qiymati to‘liq hajmda hamda aksiz solig‘ining barcha summasi to‘langanligi to‘g‘risida belgi qo‘yilgan taqdirda “Paxta-bank”ning mintaqaviy bo‘linmalari tomonidan beriladi”;
 b) 9-bandning ikkinchi jumlasiga “qayd etiladi” so‘zlaridan keyin “shuningdek alkogolli mahsulot quyiladigan iste’mol idishining litrdagi hajmi ko‘rsatiladi” so‘zlari qo‘shilsin; 
 v) 14-bandda: 
 ikkinchi xatboshi quyidagi tahrirda bayon qilinsin: 
 “Tamaki mahsulotlarining mahalliy ishlab chiqaruvchilari aksiz markalarini ularning nominal qiymati bo‘yicha, alkogolli mahsulotlarning mahalliy ishlab chiqaruvchilari esa — aksiz markalari nominal qiymatining 50 foizini to‘lagandan keyin sotib oladilar. Tamaki mahsulotlari va alkogolli mahsulotlarni import qiluvchilar aksiz markalarini ularning nominal qiymati bo‘yicha sotib oladilar”;
 to‘rtinchi xatboshi quyidagi tahrirda bayon qilinsin: 
 “Tamaki mahsulotlarini import qiluvchilar aksiz markalarini aksiz solig‘ini to‘liq miqdorda, alkogolli mahsulotlarni import qiluvchilar esa — aksiz solig‘i summasining 50 foizini to‘lagandan keyin sotib oladilar”; 
 g) Ishlab chiqariladigan aksiz tovarlarini markalashning va aksiz solig‘ining budjetga kelib tushishining prinsipial sxemasi, Import qilinadigan aksiz tovarlarini markalashning va budjetga aksiz solig‘i kelib tushishining prinsipial sxemasi, Jismoniy shaxslar tomonidan olib kelinadigan aksiz tovarlarini markalashning va budjetga aksiz solig‘i to‘lashning prinsipial sxemasi chiqarib tashlansin.
 2. Vazirlar Mahkamasining “Alkogolli mahsulotlar ishlab chiqarish va ularning aylanishi ustidan davlat monopoliyasini kuchaytirish hamda O‘zbekiston Respublikasi hududida alkogolli va tamaki mahsulotlarini sotishdan budjetga tushumni ko‘paytirish yuzasidan qo‘shimcha chora-tadbirlar to‘g‘risida” 1998-yil 21-maydagi 221-son qarori 1-bandining uchinchi xatboshi quyidagi tahrirda bayon qilinsin: 
 “tamaki mahsulotlarini import qiluvchilar aksiz markalarini aksiz solig‘ini to‘liq miqdorda, alkogolli mahsulotlarni import qiluvchilar esa — aksiz solig‘i summasining 50 foizini to‘lagandan keyin sotib oladilar”.
 3. Vazirlar Mahkamasining “Spirt va alkogolli mahsulotlar ishlab chiqarish va ularning aylanishi ustidan davlat nazoratini mustahkamlash yuzasidan qo‘shimcha chora-tadbirlar to‘g‘risida” 1999-yil 5-yanvardagi 2-son qarorining 9-bandi (O‘zbekiston Respublikasi QT, 1999-y., 1-son, 2-modda) quyidagi tahrirda bayon qilinsin:
 “9. Alkogolli mahsulotlarga aksiz markalari har 2 yilda belgilangan tartibda yangilanadigan tartib o‘rnatilsin, bunda ularning sifati va muhofaza darajasini tubdan yaxshilash nazarda tutilsin”.
 4. Vazirlar Mahkamasining “O‘zbekiston Respublikasiga chetdan keltiriladigan va respublikaning o‘zida ishlab chiqariladigan tamaki mahsulotlari va spirtli ichimliklarga aksiz markalarini qo‘llash tartibi to‘g‘risidagi nizomga o‘zgartirishlar kiritish to‘g‘risida” 2003-yil 11-noyabrdagi 496-son qaroriga ilovaning 2 va 3-bandlari (O‘zbekiston Respublikasi QT, 2003-y., 11-son, 112-modda) chiqarib tashlansin.
 5. Vazirlar Mahkamasining 2005-yil 30-dekabrdagi 285-son qarori bilan tasdiqlangan Etil spirti va alkogolli mahsulotlar ishlab chiqarish faoliyatini litsenziyalash to‘g‘risidagi nizomda (O‘zbekiston Respublikasi QT, 2005-y., 12-son, 68-modda):
 7-bandga quyidagi mazmundagi xatboshi qo‘shilsin:
 “alkogolli mahsulotlar ishlab chiqarish bo‘yicha mavjud yillik ishlab chiqarish quvvatlaridan kamida 60 foiz foydalanishni ta’minlash, ishlab chiqarish quvvatlaridan litsenziatga bog‘liq bo‘lmagan holatlarga ko‘ra foydalanilmagan hollar bundan mustasno;
 xalqaro standartlarga muvofiq keluvchi sifatni boshqarish tizimini joriy etish majburiyatlarini qabul qilish”;
 9-bandning “v” kichik bandidagi “30” raqami “60” raqami bilan almashtirilsin.